PROKAL.CO, HARIAN itu Utuh--- ni lain ngaran banaran, asa maka sambat panulis haja--- singgah ka tuku nang bajualan minyak harum. Pamulaannya calingak-calinguk Utuh maniringi mirik minyak harum. Pina malihat Utuh pina hahalingau, hancap ai panjaga tuku mamaraki inya.
“Handak minyak harum apa piyan. Nang dimapa baunya nang piyan cari,” panjaga tuku manakuni.
Ditakuni damintu Utuh kada jua manjawab. Tatap haja inya balilihat wan pina sibuk sorangannya. Akhirnya panjaga tuku mangaluarkan botol baisi minyak harum. Sabiji-sabiji botolnya dibuka panjaga tuku, imbah itu minyak harumnya dipalitkan di tangan wan baju Utuh.
Kada tarasa hampir samunyaan minyak harum nang ada dipalitkan ka awak Utuh. “Dimapa? Nang mana minyak harum nang handak piyan tukar. Hampir sabarataan sudah unda kaluarkan. Tinggal piyan pilih haja nang mana handak ditukar,” sambat panjaga tuku mamadahi.
Mandangar damintu sindam ai Utuh dapatnya. Utuh talihat pina bapikir sambil maniringi babarapa botol minyak harum di hadapannya.
“Mun unda pikir-pikir, kada ada pang. Unda kaina haja manukarnya. Soalnya awak unda hari ini sudah harum. Soalnya macam-macam sudah nang minyak harum nang dipalitkan. Jadi kaina haja gin manukarnya,” Utuh manjawab.
Mandangar damintu habang muha panjaga tuku. “Nah am. Mauyuhi unda haja. Samunyaan minyak harum dagangan unda dicubai, sakalinya kada jua ditukari,” jar panjaga tuku wan muha masam. (rin)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn